ኢትዮጵያ ለ11 ተከታታይ ዓመታት ባለ ሁለት አሃዝ አማካይ ዕድገት ማስመዝገቧን ቀጥላለች
) – በኢትዮጵያ ባለፉት አራት ዓመታት ጠቅላላ የአገር ውስጥ ምርት ምጣኔ 10 ነጥብ 1 በመቶ አማካይ ዕድገት ማስመዝገቡ የፈጣን አገራዊ ዕድገቱን ቀጣይነት ማረጋገጥ መቻሉን የገንዘብና ኢኮኖሚ ልማት ሚኒስቴር አስታወቀ።ሚኒስትር ዴኤታው ዶክተር አብርሃም ተከስተ ዛሬ እንደገለጹት ባለፉት አራት ዓመታት ግብርናው የ6 ነጥብ 6 በመቶ፣ ኢንዱስትሪው የ20 በመቶ እንዲሁም የአገልግሎት ዘርፉ የ10 ነጥብ 7 በመቶ ዕድገት አስመዝግበዋል።ይህም አገሪቱ በተረጋጋ የማክሮ ኢኮኖሚ ውስጥ እንደምትገኝ በተጨባጭ የሚያሳይ መሆኑን ነው ያስረዱት።የተረጋጋ የዋጋ ሁኔታ መፈጠርና የመንግሥት የበጀት ጉድለት የዋጋ ንረትን በማያስከትል መልኩ መከናወኑ ለዕድገቱ ቀጣይነት በዋናነት ተጠቃሾች ናቸው ብለዋል።በዕድገትና ትራንስፎርሜሽን ዕቅዱ ጠቅላላ የአገር ውስጥ ምርትን በአማካይ 11 ነጥብ 2 በመቶ ለማድረስ የታቀደ ሲሆን ባለፉት አራት ዓመታት የ10 ነጥብ 1 በመቶ አማካይ ዕድገት መመዝገቡን ነው የተናገሩት።“በ2006 በጀት ዓመት ጠቅላላ የአገር ውስጥ ምርት በወቅቱ የገበያ ዋጋ ከ1 ትሪሊዮን ብር በላይ የደረሰ ሲሆን የነፍስ ወከፍ ገቢም 652 የአሜሪካ ዶላር ሊደርስ ችሏል” ነው ያሉት ሚኒስትር ዴኤታው።ይህም በ2005 በጀት ዓመት ከነበረበት 94 የአሜሪካ ዶላር ጭማሬ ማሳየቱን በመጠቀስ።የ2006 በጀት ዓመት ጠቅላላ የአገር ውስጥ ምርት ዕድገት 10 ነጥብ 3 በመቶ ሲሆን ግብርና የ5 ነጥብ 4 በመቶ፣ ኢንዱስትሪ የ21 ነጥብ 1 በመቶና የአገልግሎት ዘርፉም 11 ነጥብ 9 በመቶ ዕድገት አስመዝግበዋል።”በበጀት ዓመቱ የኢንዱስትሪና የአገልግሎት ዘርፎች ለጠቅላላ ኢኮኖሚው የሚያበረክቱት አስተዋፅኦ መጠነኛ ዕድገት አሳይቷል፤ ይህም ከኢኮኖሚ መዋቅር ለውጥ አንፃር ለውጦች መኖራቸውን ያሳያል” ብለዋል ዶክተር አብርሃም።በ2005 በጀት ዓመት ለጠቅላላ ኢኮኖሚው የኢንዱስትሪው ዘርፍ 13 በመቶና የአገልግሎት ዘርፉም 45 በመቶ አስተዋጽኦ አበርክተዋል።ከዚሁ ጋር ተያይዞም በ2006 በጀት ዓመት በሁለቱም ዘርፎች የ1 በመቶ ዕድገት መታየቱን ነው ያመለከቱት።አጠቃላይ ፍጆታ ከጠቅላላው የአገር ውስጥ ምርት 77 ነጥብ 5 በመቶ እንደነበረ የገለጹት ዶክተር አብርሃም በአንፃሩ የአገር ውስጥ ቁጠባ መጠን የ22 ነጥብ 5 በመቶ ዕድገት ማሳየቱን ገልጸዋል።ለዚህ ደግሞ የዜጎች ግንዛቤ ማደግና የፋይናንስ ተቋማት አገልግሎት መስፋፋት ዋነኛ ምክንያቶች ናቸው ነው ያሉት።በውጭ ንግድ ረገድ ከጠቅላላው የአገር ውስጥ ምርት የኤክስፖርት ድርሻ 11 ነጥብ 7 በመቶ የነበረ ሲሆን የገቢ ንግድ ድርሻም 29 ነጥብ 5 በመቶ ሆኖ ተመዝግቧል።የውጭ ንግዱ በበጀት ዓመቱ ዝቅተኛ አፈፃፀም ቢያሳይም በተያዘው በጀት ዓመት አዳዲስ ኢንቨስትመንቶች መኖራቸውና የአገር ውስጥ ተቋማት የኤክስፖርት ስራዎችን መጀመር መቻላቸው አፈፃፀሙ እንዲጨምር የሚያደርግ ነው ብለዋል።በ2006 የተመዘገበው ዕድገት “ፈጣንና ፍትሃዊ” ነው ያሉት ሚኒስትር ዴኤታው በተያዘው በጀት ዓመት የተጀመረውን ዕድገት ለማስቀጠል የተጀመሩ ጥረቶች ተጠናክረው እንደሚቀጥሉና ዕድገቱም 11 ነጥብ 4 በመቶ ይሆናል ተብሎ እንደሚገመት ገልጸዋል።በ2006 በጀት ዓመት የተመዘገበው አፈፃፀም ኢኮኖሚው ለተከታታይ 11 ዓመታት ፈጣን ዕድገት እንዲመዘገብ ማስቻሉንና አገሪቱም ለተከታታይ 11 ዓመታት የ10 ነጥብ 9 በመቶ ጠቅላላ የአገር ውስጥ ምርት ዕድገት ማስመዝገቧን የገንዘብና ኢኮኖሚ ልማት ሚኒስቴር መረጃዎች ያመላክታሉ። (ኢዜአ)